LT Europos Sąjungos oficialusis leidinys C 3/7

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 3/03

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„LOS PEDROCHES“

EB Nr.: ES-PDO-005-0506-09.11.2005

SKVN ( X ) SGN ( )

Šioje santraukoje informacijos tikslais pateikiama pagrindinė produkto specifikacijos informacija.

1. Kompetentinga valstybės narės įstaiga:

Pavadinimas: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación de España Adresas: Infanta Isabel, 1 28071 Madrid ESPAÑA Tel. +34 913475394 Faks. +34 913475770 El. paštas: sgcaproagro@mapya.es

2. Grupė:

Pavadinimas: Asociación para la Promoción y Desarrollo de los Productos Cárnicos Cordobeses (APDECCOR) Adresas: C/ Ma Cristina, 13, Oficina 201 14002 Córdoba ESPAÑA Tel. +34 957491350 Faks. — El. paštas: galoisio@apdeccor.com Sudėtis: gamintojai ir (arba) perdirbėjai ( X ) kiti ( )

3. Produkto rūšis:

1.2 klasė. Mėsos produktai.

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Los Pedroches“

4.2. Apibūdinimas:

Gyvulio, kurio dalis galima naudoti SKVN žymimų kumpių ir menčių gamybai, tipas yra iberiškoji kiaulių veislė su visomis atmainomis; tinka gyvuliai, kurių ne mažiau kaip 75 % kilę iš minėtosios veislės, o ne daugiau kaip 25 % – iš Duroc ir Duroc Jersey veislių, jei jų motinos yra grynos iberiškosios veislės kiaulės, kaip nurodyta 2007 m. lapkričio 2 d. Karališkajame dekrete Nr. 1469/2007. Visą gyvenimą – nuo gimimo iki baigiamojo penėjimo – gyvulys turi praleisti ūkiuose, įrašytuose į SKVN „Los Pedroches“ registrą, esančiuose nustatytoje geografinėje vietovėje.

Mėsos dalys skirstomos į tris kategorijas atsižvelgiant į įvairių tipų kiaulių penėjimą baigiamojo penėjimo metu, kaip nurodyta 2007 m. lapkričio 2 d. Karališkajame dekrete Nr. 1469/2007.

— „Bellota“ kumpiai ir mentės: tai kiaulių, kurios baigiamuoju penėjimo etapu mito ganyklose ir ąžuolynuose ir kurių pašarą sudarė tik gilės ir žolė, mėsa. Šių kiaulių poodinio riebalų sluoksnio riebiųjų rūgščių sudėtis, ištirta dujų chromatografijos metodu, atitinka kategorijai „Bellota“ nustatytos skalės ribas. Kad užtektų gilių, SKVN „Los Pedroches“„Bellota“ kategorijai skirtų besiganančių kiaulių tankumas negali būti didesnis už vieną iberiškosios veislės kiaulę hektare.

— „Recebo“ kumpiai ir mentės: tai kiaulių, kurios po baigiamojo penėjimo etapo nustatytos geografinės vietovės ganyklose, kai pašarą sudaro tik gilės ir žolė, kad pasiektų mažiausią būtiną 8,75 kg svorį šio etapo metu, jei reikia ir laikantis šios ganymo sistemos reikalavimų, šeriamos papildais, sudarytais iš kasdieninio grūdų ir ankštinių pašarų raciono, kurie numatyti ir kuriuos kontroliuoja Consejo Regulador, mėsa. Šių kiaulių poodinio riebalų sluoksnio riebiųjų rūgščių sudėtis, ištirta dujų chromatografijos metodu, atitinka kategorijai „Recebo“ nustatytos skalės ribas. Kad užtektų gilių, SKVN „Los Pedroches“„Recebo“ kategorijai skirtų besiganančių kiaulių tankumas negali būti didesnis už dvi iberiškosios veislės kiaules hektare.

— „Cebo de campo“ kumpiai ir mentės: tai kiaulių, kurios nustatytos geografinės vietovės ganyklose daugiausia mito natūraliomis maistinėmis medžiagomis – žole, šienu, šiaudais – priklausomai nuo metų laiko, mėsa. Į jų pašarus, jei reikia, dedama papildų, sudarytų iš kasdieninio grūdų ir ankštinių pašarų raciono, kurie numatyti ir kuriuos kontroliuoja Consejo Regulador. Kad užtektų natūralių maistinių medžiagų ganyklose, SKVN „Los Pedroches“„Cebo de Campo“ kategorijai skirtų besiganančių kiaulių tankumas negali būti didesnis už dvylika iberiškosios veislės kiaulių hektare.

Mentės turi būti brandinamos ne trumpiau kaip dvylika mėnesių, kumpiai – ne trumpiau kaip aštuoniolika mėnesių.

Perdirbtų kumpių ir menčių savybės yra tokios:

— forma pailga, stilizuota, „V“ formos (vadinamoji „Serrano“ forma). Siekiant lengviau identifikuoti kanopa nepašalinama.

— Tipinė spalva – nuo rausvos iki purpurinės; prapjovus matyti, kad riebalai įsiskverbę į raumenis.

— Mėsos skonis vos sūrus, net saldokas. Mėsa sauso skonio. Apskritai, skonis malonus ir intensyvus, būdingas šiai produkto rūšiai, primena džiovintus ar keptus vaisius.

— Tekstūra mažai skaidulinga.

— Riebalai blizgūs, aromatingi ir malonaus skonio; jų spalva – nuo rausvai baltos iki geltonos; konsistencija įvairi ir priklauso nuo gilių dalies pašaruose.

4.3. Geografinė vietovė:

Vietovę, kurioje atsivedamos, auginamos, penimos kiaulės, kurių kumpiai ir mentės naudojamos SKVN „Los Pedroches“ žymimoms mentėms ir kumpiams gaminti, ir kurioje iberiškųjų veislių kiaulės skerdžiamos, jų mėsa perdirbama, išpjaustoma, sūdoma, džiovinama, brandinama, sendinama, sudaro šios Kordobos provincijos komunos: Alcaracejos, Añora, Belalcázar, Bélmez, Los Blázquez, Cardeña, Conquista, Dos Torres, Espiel, Fuente La Lancha, Fuente Obejuna, La Granjuela, El Guijo, Hinojosa del Duque, Pedroche, Peñarroya-Pueblonuevo, Pozoblanco, Santa Eufemia, Torrecampo, Valsequillo, Villanueva de Córdoba, Villanueva del Duque, Villanueva del Rey, Villaralto y El Viso ir zonos, esančios didesniame nei 300 metrų aukštyje; Adamuz, Hornachuelos, Montoro, Obejo, Posadas, Villaharta ir Villaviciosa komunų teritorijos.

4.4. Kilmės įrodymas:

Įrodymas, kad produktas kilęs iš SKVN „Los Pedroches“ nustatytos vietovės, yra Consejo Regulador kontrolės dokumentai, susiję su gyvulininkystės ūkiais, ąžuolų giraičių ganyklomis, įregistruotomis kiaulėmis, skerdyklomis ir išpjaustymo cechais, džiovyklomis, rūsiais ir saugomu produktu.

Visą gyvenimą – nuo gimimo ir auginimo iki baigiamojo penėjimo – kiaulės turi praleisti prieš tai nurodytoje teritorijoje – ūkiuose, Consejo Regulador kontroliuojant įrašytuose į SKVN „Los Pedroches“ registrą.

Kiekvienam gyvuliui, kuriam taikoma SKVN „Los Pedroches“, prieš baigiamąjį penėjimo etapą į dešiniąją ausį įsegamas metalinis įsagas su numeriu, ant kurio užrašyta „Consejo Regulador de la Denominación de Origen “Los Pedroches” “.

Be to, visi iberiškųjų menčių ir kumpių gamybos etapai – iberiškųjų veislių kiaulių skerdimas ir mėsos išpjaustymas, sūdymas, brandinimas ir galutinis sendinimas rūsyje – turi vykti įmonėse, įrašytose į SKVN „Los Pedroches“ registrą ir esančiose Consejo Regulador gamybos vietovėje, nustatytoje šio dokumento 4.3 punkte.

Kad vartotojui būtų užtikrintas nuolatinis atsekamumas, kiekviena kiaulės dalis, kuriai taikoma SKVN „Los Pedroches“, prieš kiaulę išpjaustant pažymima atskirai taip, kad žymos pašalinti ar pakeisti būtų neįmanoma. Tokios žymos (antspaudai) nurodo SKVN, mėsos kategoriją ir individualų žymėjimo numerį.

Visa tai atliekama kontroliuojant Consejo Regulador.

4.5. Gamybos būdas:

Į SKVN įrašytų gyvulių auginimas pritaikomas prie tradicinės glandée praktikos – ganyklų išteklių ir ganyklų (dehesas), kuriuose auga akmeniniai, kamštiniai ir Portugalijos ąžuolai, esančių geografinėje vietovėje naudojimo ekstensyviajai gyvulininkystei, ir prie atitinkamų genetinių sąlygų.

Kad būtų įmanoma nustatyti „Los Pedroches“ iberiškųjų veislių kiaulių ir tuo pačiu būsimų iberiškųjų kumpių ir menčių organoleptinę kokybę, reikia atsižvelgti į tam tikrus veiksnius: gyvulių veislę, amžių, pašarus ir ekstensyviosios gyvulininkystės naudojimą baigiamuoju penėjimo etapu. Šis baigiamasis etapas yra lemiamas galutinei produktų kokybei. Atsižvelgiant į baigiamąjį penėjimo etapą, skiriamos trys SKVN kumpių ir menčių kategorijos:

— „Belota“: baigiamuoju penėjimo etapu kiaulės ganosi ūkių, įrašytų į SKVN „Los Pedroches“ registrą, ganyklose; jų pašarą sudaro vien tik gilės ir žolė. Todėl visas toks pašaras yra iš šiame dokumente nustatytos geografinės vietovės.

— „Recebo“: baigiamuoju penėjimo etapu kiaulės šeriamos dviem etapais: minta gilėmis ir žole, po to ganosi ūkių, įrašytų į SKVN „Los Pedroches“ registrą, ganyklose, ir ten minta žole. Todėl jų davinys, jei reikia, papildomas pašarais, kurie numatyti ir kuriuos kontroliuoja Consejo Regulador. Mažiausia pašarų iš šiame dokumente nustatytos geografinės vietovės procentinė dalis yra 85 %.

— „Cebo de Campo“: baigiamuoju penėjimo etapu kiaulės šeriamos daugiausia iš ūkių, įrašytų į SKVN „Los Pedroches“ registrą, ganyklų gaunamomis natūraliomis maistinėmis medžiagomis – gilių likučiais, žole, šiaudais – priklausomai nuo metų laiko. Jų davinys, jei reikia, papildomas pašarais, kurie numatyti ir kuriuos kontroliuoja Consejo Regulador. Mažiausia pašarų iš šiame dokumente nustatytos geografinės vietovės procentinė dalis yra 65 %.

Prieš baigiamąjį penėjimo etapą ūkių, įrašytų į SKVN „Los Pedroches“ registrą, ganyklose iberiškųjų veislių kiaulės minta natūraliomis maistinėmis medžiagomis – žole, šienu, šiaudais – priklausomai nuo metų laiko. Jų davinys, jei reikia, papildomas labai nedidelėmis pašarų, kurie numatyti ir kuriuos kontroliuoja Consejo Regulador, porcijomis. Šio etapo metu mažiausia pašarų iš šiame dokumente nustatytos geografinės vietovės procentinė dalis yra 65 %.

Kiaulėms, kurioms taikoma SKVN, skirti pašarai gaminami šiame dokumente nustatytoje geografinėje vietovėje.

Consejo Regulador sudarė pozityvinį leidžiamų pašarų, baigiamuoju penėjimo etapu skiriamų kategorijoms „Recebo“ ir „Cebo de campo“, sąrašą; pašarai turi būti sudaryti iš grūdų ir ankštinių augalų, išaugintų šiame dokumente nustatytoje geografinėje vietovėje.

Kontrolės institucijai patikrinus kiaulių veislę, amžių ir baigiamojo penėjimo etapo procesą, gyvuliai paskerdžiami. Tada jie išpjaustomi naudojant atitinkamus būdus kumpiams ir mentėms gauti, po to pradedamas brandinimas, per kurį dėl natūralaus nustatytai geografinei vietovei būdingo klimato mėsa įgauna tam tikrą SKVN žymimiems kumpiams ir mentims būdingą spalvą, skonį ir kvapą.

Šis procesas yra kelių etapų:

Sūdymas. Sūdymo tikslas – valgomosios druskos įterpimas į raumenų masę, kad būtų skatinama dehidratacija ir mėsos konservavimas. Procesas vyksta 0 °C–5 °C temperatūroje esant didesniam nei 80 % santykiniam oro drėgniui. Sūdymo trukmė įvairi ir priklauso nuo mėsos gabalų svorio, tačiau turi trukti nuo 0,7 iki 1,2 dienos vienam svorio kilogramui.

Plovimas. Plovimo tikslas – pašalinti paviršinę druską nuo mėsos ją plaunant, tada paliekant nuvarvėti.

Laikymas. Šiame etape druska pasiskirsto visuose mėsos gabalo audiniuose. Drėgnis laipsniškai ir lėtai mažėja, mėsos gabalų konsistencija tampa tvirtesnė. Procesas vyksta 0 °C–6 °C temperatūroje esant 75 %–85 % santykiniam oro drėgniui. Laikotarpis, kai mėsos gabalai būna kamerose, yra įvairus – 30–90 dienų – ir priklauso nuo gabalų svorio.

Džiovinimas–brandinimas. Šiame etape toliau vyksta dehidratacija, tada seka skysčių pasišalinimo etapas, jo metu riebalai įsiskverbia į raumenų pluoštus, kurie po to išsaugo riebalų aromatą. Džiovinimas–brandinimas vyksta gamtinėse džiovyklose, naudojantis nustatytos geografinės vietovės klimato, dėl kurio produktas įgauna galutines gatsronomines savybes, ypatybėmis. Šis etapas trunka maždaug šešis mėnesius.

Sendinimas rūsyje. Visada sendinama gamtinės kilmės rūsiuose, naudojantis nustatytos geografinės vietovės klimato, dėl kurio iberiškieji kumpiai ir mentės įgauna galutines gatsronomines savybes, ypatybėmis. Kumpiai ten sendinami ne trumpiau kaip aštuoniolika mėnesių, mentės – ne trumpiau kaip dvylika mėnesių. Šio proceso metu kumpiai ir mentės įgyja „Los Pedroches“ vietovės mikroklimatui ir mikroflorai būdingas organoleptines savybes, aromatą ir skonį.

4.6. Ryšys su vietove:

Šiaurinę Kordobos provincijos dalį užima 300 000 ha ąžuolais apsodintų ganyklų. Šioje žemės ūkio sistemoje jau nuo antikos laikų buvo vykdoma plati ekstensyviosios gyvulininkystės veikla, visų pirma, iberiškųjų veislių kiaulių auginimas, paremtas gilių maistinių savybių naudojimu; jei nebūtų kiaulių, ši ekosistema būtų pasmerkta išnykimui. Vidutinis gilių derlius „Los Pedroches“ vietovėje gali siekti 1 000 kg/ha.

Šie ąžuolynai buvo nupirkti iš karaliaus XVI amžiuje ir išparduoti sklypais, kuriuose vyko įvairaus pobūdžio veikla, įskaitant ir glandée – kiaulių penėjimą gilėmis. XIX a. ši žemė buvo atimta iš bažnyčios ir perduota pasaulietinei visuomenei, bet ir toliau buvo prižiūrima; dėl šio fakto ir dėl vėlesnių teisinių aktų, kurie reglamentavo ąžuolynų genėjimą ir priežiūrą, ši ekosistema išliko iki šių dienų.

Kiaulių penėjimas gilėmis (glandée) yra kiaulių baigiamojo penėjimo etapo ir jų paruošimo skerdimui ypatybė. Dėl tokio penėjimo susidaro riebalai, kurių lydymosi taškas yra tuo žemesnis, kuo daugiau kiaulė suėda gilių. Taip pat dėl to atsiranda labai vertinamas aromatas ir aliejingumas. Antroji tokios auginimo sistemos ypatybė yra ta, kad gyvulys yra fiziškai aktyvus, dėl to jo raumenų struktūra tvirtesnė ir geriau infiltruota į riebalus.

Nepaprasta su juslinėmis savybėmis susijusi SKVN kumpių ir menčių kokybė siejama su pasaulio mastu išskirtine gamybos sistema – ekstensyviąja gyvulininkyste arba ganiava ąžuolų giraitėse; dėl šios sistemos yra įmanoma panaudoti natūralius gamtos išteklius (priklausomai nuo metų laikų daugiausia giles, žolę, šieną ar šiaudus) baigiamuoju penėjimo etapu; šis veiksnys yra lemiamas ir dėl jo produkto riebalų sudėtis yra tokia, kokios neįmanoma išgauti naudojant kitas gamybos sistemas.

Kordobos provincijos šiaurėje yra daugiausia, lyginant su kitomis Quercus rūšimis, akmeninių ąžuolų visame Iberijos pusiasalyje, tai nulemia gilių, kuriomis kiaulės minta šios SKVN geografinėje vietovėje, tipologiją. Be to, tai vienintelė šalies vietovė, kur akmeninių ąžuolų vaisiai ypač gerai prinoksta, maždaug 20-čia dienų anksčiau, nei kitų ąžuolų; dėl to galima paankstinti iberiškųjų veislių kiaulių išginimą į ąžuolų giraites. Tai turi ypatingos reikšmės SKVN žymimiems produktams.

Reikėtų pabrėžti ganyklose šienaujamos žolės svarbą pagal ekstensyviosios gyvulininkystės sistemą auginamų iberiškųjų veislių kiaulių pašarams; tai yra SKVN produktui suteikiantis savybių ir jį išskiriantis veiksnys, taigi tai yra produkto ryšys su geografine vietove. Tai buvo įrodyta moksliškai.

Nuo devintojo dešimtmečio pradžios auginimo tradiciją lydėjo regione besikuriančios iberiškųjų veislių kiaulių produktų perdirbimo ir prekybos įmonės; jų sėkmė priklauso nuo geriausių gyvulio dalių kulinarinės kokybės, namudinių perdirbimo metodų, vidutinio 700 m aukščio ir regione gamybos metu vyraujančio šalto bei sauso žemyninio klimato.

4.7. Kontrolės institucija:

Pavadinimas: Consejo Regulador de la Denominación de Origen «Los Pedroches» Adresas: C/ Real, 6 14440 Villanueva de Córdoba (Córdoba) ESPAÑA Tel. +34 957121084 Faks. +34 957121084 El. paštas: secretariogeneral@jamondolospedroches.es

Consejo Regulador laikosi EN-45011 standarto.

4.8. Ženklinimas:

Ant kiekvieno mėsos gabalo gerai matomoje vietoje Consejo Regulador klijuoja etiketę taip, kad nebūtų galima panaudoti jos naujo; etiketėje yra užrašas Denominación de Origen Los Pedroches ir nurodyta mėsos kategorija.